Erling Christensen (S), 1999-04-27:
Bagatelgrænser, ja.
Som loven anviser, har vi også tilgodeset retssikkerheden.
Fødevareloven, som vi fik vedtaget sidste år, er et resultat af regeringens overordnede målsætning om at sætte fokus på hele fødevareområdet.
For Socialdemokratiet gælder det om at sikre forbrugerne både sunde fødevarer og fødevarer af høj kvalitet.
Det gælder for os om at sikre forbrugerne så meget information som overhovedet muligt, og det gælder ikke mindst om at beskytte forbrugerne mod vildledende markedsføring.
Med andre ord: Det handler først og fremmest om forbrugernes retssikkerhed og tryghed.
Forbrugerne står stærkere i fremtidens fødevarejungle med fødevareloven, som træder i kraft 1. januar næste år.
Loven skaber mulighed for en langt mere effektiv og stringent kontrol i alle fødevareproduktionens led.
Vi skylder forbrugerne, at kontrollen fra jord og til bord bliver langt bedre, end den har været hidtil. Socialdemokratiet ser derfor frem til fødevarelovens ikrafttrædelse, så kontrollen af fødevarer bliver mere ensartet landet over.
For det første bliver det nuværende antal levnedsmiddelkontrolenheder reduceret til én kontrolenhed pr. amt, og for det andet bliver alle tidligere kontrolenheder samlet under Veterinær- og Fødevaredirektoratets retningslinjer, som er gældende for hele fødevareområdet.
Det betyder, at forbrugerne kan forvente at få større sikkerhed for fødevarernes kvalitet, og fødevareproducenterne og grossererne kan forvente lige vilkår i Levnedsmiddelkontrollen.
I Socialdemokratiet vil vi ikke basere offentliggørelsen af kontrolresultater på skøn, på fordomme, på populisme eller misforstået medfølelse for de små, bare fordi de er små.
Vi ønsker, at alle bliver behandlet på samme vilkår.
Hvad enten der er tale om en lille gårdejer, en københavnsk restauratør eller en stor fødevareproducent, ja, så må reglerne, sagsbehandlings- og offentliggørelsesreglerne, være ens for alle.
Jeg vil gerne her henvise til indholdet af Forbrugerrådets brev, som jeg har citeret kort fra før, af 23. april.
Det er udvalgets bilag nr. 692, som med saglige argumenter klart tilbageviser påstandene i Landbrugsraadets henvendelser om den her sag, også på bilag 702, og som jo også klart slår benene væk under hr. Jørn Jespersens udtalelser til Ritzau, som de er gengivet i Fyns Stiftstidende, som jeg har nævnt, den 31. marts.
Jeg er da åben over for, at vi snarest ser på betingelserne for at komme på den offentliggjorte liste.
F.eks. kunne Steff-Houlberg finde sig selv offentliggjort som syndere hele to gange, selv om virksomheden havde handlet korrekt efter fundet af DT 104 og straks udsendt en pressemeddelelse herom.
Til trods for at virksomheden - også efter min opfattelse - handlede ansvarsfuldt, blev den nævnt blandt andre fødevareproducenter, som ikke havde gjort det.
Afslutningsvis må jeg konstatere, at vi dog mangler flere erfaringer på området endnu - som sagt træder loven først i kraft til nytår - erfaringer, som vi kan drage nytte og lære af, så systemet bliver bedre og bedre.
Det er jo ikke et statisk kontrolsystem, vi har at gøre med her, men et dynamisk system, som hele tiden skal kunne bevæge sig i takt med udviklingen og behovet i vores samfund.
Derfor skal jeg på vegne af regeringspartierne Socialdemokratiet og Det Radikale Venstre, Det Konservative Folkeparti, CD og Dansk Folkeparti forelægge følgende forslag
til vedtagelse: »Idet Folketinget noterer sig, - at der efter den 1. januar 2000 vil blive anvendt ensartede regler for offentliggørelse af kontrolresultater efter principperne i fødevareloven og dermed sikret en høj grad af offentlighed og fuld retssikkerhed i alle landets regioner, - at Fødevareministeriet snarest efter 1. juli år 2000 vil foretage en evaluering af offentliggørelsesstrategien og oversende resultaterne til Folketingets Fødevareudvalg, og - at Fødevareministeriet vil undersøge mulighederne for en offentliggørelsesform, som i højere grad medfører offentliggørelse og flere sammenfattende resultater tager Folketinget fødevareministerens redegørelse til efterretning«.